Liikuntaa ja luovuutta etänä: ikäihmiset virkistyvät kotoa käsin

Etelä-Karjalan hyvinvointialueella (Ekhva) etähoidon asiakkaat voivat osallistua etänä ryhmätuokioihin, jotka tarjoavat mielekästä ja virikkeellistä tekemistä kotiin ja sitä kautta lisäävät myös hyvinvointia. Ekhva järjestää yhteistyössä muiden organisaatioiden kanssa etäryhmiä, joiden avulla tavoitetaan sellaisia asiakkaita, jotka eivät enää muutoin pääse osallistumaan kodin ulkopuoliseen toimintaan. Tarjolla on ollut muun muassa kuntien liikuntatoimien järjestämää jumppaa ja Kaakon taiteen järjestämiä taideryhmiä.

Hyvinvointiteknologia-asiantuntija Minttu Nikunen kertoo, että kaikki kotihoidon etäasiakkaat voivat hakeutua etäryhmiin mukaan.

− Kun kotihoidon asiakkaan palveluntarpeessa tulee esille, että asiakas hyötyy etänä tehtävästä hoitotyöstä, saa hän kotiinsa etälaitteen. Kaikki asiakkaat, joilla on etälaite, voivat esittää halukkuutensa ryhmiin. Myös meidän etähoitajamme aktiivisesti tarjoavat asiakkaille mahdollisuutta, aina kun uusi ryhmämahdollisuus aukeaa.

Etäryhmien tavoitteena on lisätä asiakkaan sosiaalisuutta, toimintakykyä ja tuoda asiakkaan kotiin harrastamisen mahdollisuus. Ryhmäkoot pidetään pieninä, useimmiten alle kymmenen hengen kokoisina, jotta sosiaalinen kanssakäyminen etäyhteyden avulla onnistuu.

Keväällä alkaneet etä-taideryhmät antavat käden taitojen harjoittamisen lisäksi mahdollisuuden purkaa tunnetiloja

Uudenlaisena etätoimintana keväällä 2025 on alkanut Kaakon taiteen kanssa yhteistyönä pidettävät taideryhmät.

Taiteilija Eka Teriina Vea Kososen vetämän taidetuokion aiheena oli Elämänpolku -maalaus, johon sai loppuun myös maalata mukaan unelmia.

Alussa taiteilija piti osallistujille lyhyen rentoutumisharjoituksen, joka sai asiakkaat pysähtymään ja suuntaamaan ajatukset taidetuokioon. Se jälkeen Eka ohjasi rauhallisesti ja selkeästi osallistujia alkuun oman elämänpolun maalaamiseen.

Tuokion lopuksi taiteilija kyseli osallistujien kokemuksia:

− Elämänpolku voi olla mutkikas, mietti Anja.

Ensimmäinen kerta on aina ensimmäinen kerta - olen maalannut ja pidellyt maalisutia edellisen kerran lapsena.

Anja

− Tää on ollut ihan mahtavaa, totesi taidetta muutenkin elämänsä aikana tehnyt Sulami.

Anna-Liisa teki rantamaisemaa ja kertoi:

− Kun on ihan uutta, niin täytyy oppia.

Toiminnanjohtaja Sanna Karhutaival Kaakon taiteelta kertoo yhteistyöstä:

1. Millaista yhteistyö etätaideryhmien osalta on ollut Etelä-Karjalan hyvinvointialueen kanssa?

Yhteistyö on toiminut todella hyvin ja kotihoidon teknologiatiimin kanssa on ollut helppo ja mukava lähteä kokeilemaan tällaista toimintamallia.

2. Teettekö samanlaista toimintaa muilla hyvinvointialueilla?

Toistaiseksi yhteistyötä on tehty vain Ekhvan alueella. Toimintaa on esitelty myös verkostoissa, missä on muita hyvinvointialueen edustajia mukana.

3. Kuinka paljon olette kohdanneet ikäihmisiä taidetuokioiden avulla?

Meidän kohtaamisemme alkoivat huhtikuussa 2025 ja tähän mennessä kaksi taiteilijaa ovat tehneet taidetyöpajoja asiakkaiden kanssa. Kohtaamisia on tähän mennessä tullut 47 kappaletta. Taidetoiminta jatkuu vielä kesällä ja syksyllä. Tämän lisäksi taiteilijat tulevat tekemään tallenteita, joita asiakkaat voivat katsoa silloin kun heille itselleen sopii parhaiten.

4. Mitä haluaisit vielä kertoa työstänne sosiaali- ja terveyspalveluissa?

Kotihoiva-artoteekki, joksi etätaidetoimintaa kutsumme, on Kaakon taiteen artoteekkitrilogian kolmas osa. Olemme aiemmin tehneet yhteistyötä Ekhvan kanssa Sairaala-artoteekin ja Palvelukoti-artoteekin tiimoilta, missä keskussairaalaan ja alueen palvelukoteihin on hankittu taidekokoelmat. Asiakkaat voivat esimerkiksi valita huoneisiinsa taideteoksen kokoelmasta.

Kotihoiva-artoteekissa halusimme saavuttaa kotihoidon asiakkaat, lisätä osallistumista taiteeseen ja mahdollistaa taiteen hyvinvointivaikutuksia asiakkaiden elämissä.

Ikäihmisten etäryhmiä järjestetään yhteistyössä monien organisaatioiden ja yksityishenkilöiden kanssa

Ekhva on tähän mennessä tehnyt ikäihmisten etäjumppa- ja taidetuokioihin liittyen yhteistyötä seuraavien organisaatioiden kanssa: Kaakon taide, Martat, Heikintalo, Lappeenrannan, Savitaipaleen, Taipalsaaren, Imatran ja Rautjärven liikuntatoimet. Parhaillaan keskustellaan yhteistyöstä seurakunnan kanssa. Myös vapaaehtoiset yksityishenkilöt ovat olleet mukana järjestämässä ryhmiä.

Kiitos kaikille yhteistyötahoille tehdystä työstä ikäihmisten hyvinvoinnin lisäämiseksi!

Lisätietoja:

Minttu Nikunen, hyvinvointiteknologia-asiantuntija, puh. 040 557 9516, minttu.nikunen@ekhva.fi